|  |  |
| --- | --- |
| BALASKA PIROSKA  Földrajz BSc, 5. félév  Eszterházy Károly Főiskola Természettudományi Kar |  |

Témavezető:

|  |
| --- |
| Dr. Dávid Árpád  főiskolai docens, EKF TTK |

Késő Oligocén (Egri) korú ősmaradványok tafonómiája

A szerző volt Wind-féle téglagyár agyagbányájának molluszkás agyag rétegét tanulmányozta. A képződmény három szintjéből gyűjtött, egyenként 50-50 kg minta iszapolási maradékából származó ősmaradványok tafonómiai célú vizsgálatát végezte el.  
A kiválogatott és meghatározott fosszíliák száma 52 543. Ezek 270 taxonba tartoznak.  
Az anyagban az állati maradványok domináltak. A növényi fosszíliák az egésznek az 1,41%-át alkotják, 746 példánnyal és kettő taxonnal. Az állati ősmaradványokat tekintve a gerinctelenek összesen 48 942 példányt tesznek ki és 217 taxonba sorolhatók. Míg a gerincesek 2855 példánya 51 taxonba sorolható. Az egyes szintből 234 taxon 30 164 példánya, a kettes szintből 149 taxon, 18 286 példánya, míg a hármas szintből 27 taxon és 4093 példánya került elő.  
A szerző a következő tafonómiai jegyeket vizsgálta: megtartási állapot, az egykori élőlények pusztulására utaló jelek, szállítódás, koptatódás nyomai az elpusztult élőlények maradványain, bioerózió, bekérgezés.  
Ma1 szinttől felfelé haladva a Ma3 szintig csökken a bioerózió mértéke, jelentősebb a vas-mangán bekérgezés aránya. A legfelső szintben bioturbációs nyom nem található. Jelentős mértékű lehetett az áthalmozódás, erre utal az algák okozta bioeróziós nyomok gyakorisága. A hasonlóság nagy a Ma1 és Ma2 szint között. Jelentős különbséget a Ma3 szint mutat tafonómiai szempontból. Ez valószínűleg a betemetődés utáni változásoknak köszönhető.  
A molluszkás agyag felső szintjére (hármas szint) limonitos képződmények települnek és az onnan leszivárgó pórusvizek, károsan befolyásolták k az egykori élőlények maradványainak megtartási állapotát. A régebbi elképzelésekkel ellentétben (Báldi, 1966) a molluszkás agyag sekélyebb tengeri körülmények között rakódhatott le, a vízmélység nem lehetett nagyobb 100 m-nél.